Kristian Thulesen Dahl (DF), 1997-10-30:
Jeg vil gerne takke såvel indenrigsministeren som ministeren
for udviklingsbistand for svarene, selv om jeg selvsagt slet ikke synes, at svarene i tilstrækkeligt omfang gav os en fornemmelse af, at regeringen virkelig gør, hvad der står i dens magt for at sørge for repatrieringsordninger, der er tilstrækkelige.
Men hvis vi nu vender os mod de personer, der eksempelvis skulle sendes tilbage til Nordøstsomalia - var det ikke 10 personer efter aftalen?
- så ville det jo være interessant at få oplyst, om der er tegn i sol og måne på, at der hjemsendes 10 personer som aftalt.
Hvor mange er man oppe på nu?
Er der hjemsendt fem nu, eller hvad er vi oppe på?
Og hvornår har det fundet sted?
Kan vi få nogle svar på det?
De aftaler, man har brugt masser af tid på ved udsendelse af forskellige delegationer osv., og som i flere omgange har resulteret i det, regeringen selv har betegnet som gennembrud i pressen, er det noget, der egentlig har battet noget?
Er det noget, der har sikret hjemsendelse af hvor mange personer, kære ministre?
Jeg skal også bede om svar fra ministrene på, om den hjemsendelse til Somalia, der så har fundet sted, har givet anledning til overvejelser om inddragelse af opholdstilladelse inden for den nuværende 3-års-frist i udlændingelovens § 19.
For hvis hjemsendelserne skal være en succes, må det jo forventes, at regeringen får sat en bremse på de forventede permanente opholdstilladelser i Danmark
, når det nu har vist sig, at der foruden afviste asylansøgere også er en række flygtninge eller asylsøgere her i landet, som efter vores opfattelse jo ikke på nogen måde er berettiget til asyl og dermed til at opholde sig i landet.
Hvad agter regeringen i det hele taget at gøre ved de 1.132 udlændinge, der ifølge den tidligere indenrigsministers oplysninger venter på at blive udsendt af Danmark?
Kan vi få et klart svar på det?
I sig selv virker det jo helt grotesk, at en udvist person kan forhale sin egen hjemsendelse ved at nægte at underskrive de nødvendige papirer.
Vi har omkring 3.000 somaliere her i landet, som ikke har fået permanent opholdstilladelse endnu.
Den tilladelse bør efter Dansk Folkepartis opfattelse heller ikke træde i kraft.
Hvad er regeringens holdning til det?
Mener regeringen blot, at vi skal lade 3-års-grænsen forløbe med det resultat, at efterhånden som vi ikke får hjemsendelsesaftaler på plads, så er der flere og flere asylsøgere, som opholder sig her i landet, og som så får lov til at blive her? Så der er mange spørgsmål, som ikke er besvaret med det, ministrene har sagt indtil nu.
Det er vores opfattelse i Dansk Folkeparti, at selvfølgelig er viljen til at hjælpe folk i nød meget stor i den danske befolkning, specielt til at hjælpe folk i deres egne nærområder, men også, når der er krig tæt ved Danmark, til at hjælpe folk i Danmark.
Men det er naturligvis en forudsætning for Danmark, at det er en hjælp, der er tidsbegrænset, og at folk, når der bliver fred i deres nærområder igen, så vender tilbage.
I dag sker det kun i meget begrænset omfang.
Danmark
Det har vi set med eksjugoslaverne, og nu ser vi det også med somalierne - en helt uholdbar situation efter Dansk Folkepartis opfattelse.
En af grundene er selvfølgelig den tåbelige 3-års-regel, som betyder, at asylsøgere, som har opholdt sig i Danmark i tre år og ét minut, får livsvarigt ophold i Danmark.
Det så vi for ganske få uger siden med de 2.000 kosovoalbanere, som jo fik ophold i Danmark, fordi denne her periode var overskredet.
Vi har haft samråd om det.
Der var ikke noget at gøre.
Natten mellem, jeg tror det var en fredag og lørdag, blev tidsfristen overskredet.
Så der er ikke noget at sige til, at det er svært at lave hjemsendelsesaftaler.
Jeg tror, den tidligere indenrigsminister karakteriserede det på den måde, at der direkte fra eksjugoslaviske føderale myndigheder blev spekuleret i den her 3-års-grænse.
Det synes jeg er vigtigt at vi får debatteret.
Der er efter vores opfattelse ikke noget inhumant eller racistisk i at ønske ændringer i de her regler, men jeg må jo spørge: Hvad særlig humant er der eksempelvis ved, at fordi man har opholdt sig i Danmark i tre år, så får man opholdstilladelse, selv om man ikke er berettiget til asyl? Så der er altså mange spørgsmål, og Dansk Folkepartis opfattelse er den, at hvis man brugte lige så store ressourcer på at sørge for hjemsendelse og lave repatrieringsordninger, som man bruger på integrationsdiskussion og på at integrere udlændinge i det danske samfund, så ville man være nået langt længere, end man er i dag.
Vi så med betænkning nr. 1337 afgivet af det af indenrigsministeren nedsatte integrationsudvalg, hvor mange og store overvejelser der egentlig ligger omkring integration.
Det er fair nok, at der bliver lavet sådan nogle ting, men det betyder også, at fokus i Danmark ligger på integrering og ikke på repatrieringsordninger. Vi ønsker fra Dansk Folkepartis side, at vi i lidt højere grad får fjernet fokus fra integreringsordninger og i højere grad fokuserer på hjemsendelsesordninger, og vi håber, at vi kan afslutte denne debat i dag med at blive enige om en folketingsvedtagelse, som sørger for, at Folketinget og regeringen fremover koncentrerer sig mere om repatrieringsordninger end om integrering.
Lad mig derfor afslutte med at fremsætte følgende:
Forslag til vedtagelse »Folketinget opfordrer regeringen til at udarbejde en omfattende hjemsendelsesplan, der kan udvirke, at asylsøgere, som stammer fra områder, hvor der er fredelige forhold, hjemsendes hurtigst muligt.«